આણંદ શહેરમાં લાંભવેલ રોડથી વિદ્યાનગર અને મોગરી સુધી ડેડ કેનાલ પરના દબાણો દૂર કરીને નવો માર્ગ બનાવાયો છે. જેના કારણે ટ્રાફિકનું ભારણ ઘટવા સાથે સુવિધા વધી છે. હજી આ રોડ પરના ઘણાં કામ બાકી છે અને સાઇડ પર સ્ટ્રોમ વોટર ડ્રેનેજ માટે જે ખાડા ખોદવામાં આવ્યા હતા. તેમાં જોડવાનું કામ અધૂરું હતું. તંત્ર આ બાબત ભૂલી ગયું હોય કે કેમ પણ પ્રથમ વરસાદમાં જ તંત્રની ખબર લઇ નાખી હોય તેમ વરસાદી પાણી આ ખાડાઓમાં ભરાઇ જતાં રોડને નુકસાન કરે તેવી પરિસ્થિતિ ઉભી થઇ છે. નવો બનાવેલો રોડ ધોવાઇ જાય તેવી શક્યતા છે વળી આ રોડ પર ગેસ પાઇપલાઇન ઉપરાંત અન્ડર વીજલાઇન તથા ટેલીફોન લાઇન પણ પસાર થાય છે. આ બધા કનેક્શનો ઉપરાંત સ્ટ્રોમ વોટર ડ્રેનેજ બનાવવા માટેની કામગીરી પણ કરવાની હતી. ત્યારે જ મેઘરાજાએ જાણે તંત્રને યાદ કરાવતા હોય તેમ ખાડાઓને પાણીથી ભરી દેતાં સત્તાધીશો ચોંકી ઊઠ્યા હતા અને તાત્કાલિક આ રોડ પર પાણી ખેંચવાની ડંકીઓને કામે લગાડી દીધી છે. જો પહેલેથી જ આ બાબતનું ધ્યાન રાખીને વ્યવસ્થા કરવામાં આવી હોત તો આ પ્રકારે તાત્કાલિક કામગીરી હાથ ન ધરવી પડતી. બીજીતરફ આ પાણી ભરાવાની સમસ્યાને કારણે આજુબાજુના રહીશો પણ મુશ્કેલીમાં મુકાઇ ગયા છે અને મચ્છર તેમજ ગંદકીનો ઉપદ્રવ વધે તેવી શક્યતા પણ જણાઇ રહી છે. કારણકે વરસાદી પાણીથી ભરેલા ખાડામાં માણસોના પડી જવાની પણ ભીતિ છે.